b'\n_START_ARTICLE_\nSatagidija\n_START_PARAGRAPH_\nSatagidija (staroperzijsko: Thatagu\xc5\xa1,\xc2\xa0\xc2\xbbde\xc5\xbeela stotih krav\xc2\xab) je bila satrapija perzijskega Ahemenidskega cesarstva, domnevno v gorah sodobnega Irana in Pakistana._NEWLINE_Satagidija je prvi\xc4\x8d omenjena v 21. delu Behistunskega napisa perzijskega kralja Dareja I. Velikega, ki je za\xc4\x8del vladati leta 521 pr. n. \xc5\xa1t. Kralj Darej pravi:_NEWLINE_Medtem, ko sem bil v Babiloniji, so se mi uprle province Perzija, Elam, Medija, Asirija, Egipt, Partija, Margijana, Satagidija in Skitija._NEWLINE_Napis ne pojasnjuje, kako in kdaj je bil upor zatrt. Ena od mo\xc5\xbenih razlag je, da so upor zatrli lokalni vladarji in kraljevo vme\xc5\xa1avanje zato ni bilo potrebno, druga mo\xc5\xbena razlaga pa je, da so upor zatrli mnogo kasneje, najbr\xc5\xbe leta 515 pr. n. \xc5\xa1t. potem ko je Darej osvojil dolino Inda._NEWLINE_Satagidijo najdemo tudi na seznamu perzijskih dav\xc4\x8dnih okro\xc5\xbeij, ki je del Zgodovine gr\xc5\xa1kega raziskovalca Herodota iz Halikarnasa. Satagidijci so be\xc5\xbeno omenjeni skupaj z Dadikejci in Aparitejci, plemeni, ki so sicer neznana. Satagidija kot satrapija Ahemenidskega cesarstva je omenjena tudi v napisu na Darejevemu grobu v Naq\xc5\xa1-i Rustamu in napisu kralja Kserksa v Daivi. Po letu 480 pr. n. \xc5\xa1t. Satagidija izgine iz pisnih virov. V seznamu perzijskih armad, ki je tudi del Herodotove Zgodovine in navaja voja\xc5\xa1ka obmo\xc4\x8dja perzijskih armad, ki so napadle Gr\xc4\x8dijo, Satagdijci niso omenjeni. Lahko, da so jih istovetili s Parikanci (perzijsko: Barik\xc3\xa2nu, kar pomeni\xc2\xa0\xc2\xbbgor\xc5\xa1\xc4\x8daki\xc2\xab). Gr\xc5\xa1ki zgodovinar Arijan iz Nikomedije jih verjetno imenuje Orejtanci, kar tudi pomeni\xc2\xa0\xc2\xbbgor\xc5\xa1\xc4\x8daki\xc2\xab._NEWLINE_Mo\xc5\xbeno je tudi to, da Satagidija ni bila gorata, pa\xc4\x8d pa je bila de\xc5\xbeela, ki je le\xc5\xbeala neposredno onkraj gora, se pravi na ravninah osrednjega Inda._NEWLINE_Predpostavlja se, da je ime mesta Sittak\xc3\xaa v Mezopotamiji, ki je bilo glavno mesto pokrajine Sittakene, nastalo iz babilonske besede Sattag\xc3\xbb, ki pomeni\xc2\xa0\xc2\xbbmesto Satagidijcev\xc2\xab. \xc4\x8ce je to res, bi mesto lahko bilo kolonija vojakov ali vojnih ujetnikov z vzhoda.'